$$$
والله يا أفندم ، هو الناس في الدول اللي بتسميها متقدمة مش قاعدين ع القهوة يذاكروا فيزياء نظرية ، بيتكلموا في توافه برضه ، وهل فلان المشهور هيتجوز فلانة وللا هيفضلوا مقضيينها مع بعض ، ولعيب الكورة الفلاني النادي الفلاني هيشتريه وللا فيه نادي تاني هيخش يحسم الصفقة ، وشفت جون ميسي العالمي الأسبوع اللي فات؟ ، طب تعرف فلانة صاحبتنا بقت الجيرل فريند بتاع مين؟  فكل العالم مليان حاجات تافهة ، الإنسان أصلًا بطبعه كائن ما يعرفش يعيش من غير الحاجات البسيطة التافهة دي ، وفي ناس حياتهم قايمة أنهم بيصوروا نفسهم بيلعبوا ألعاب ، وينزلوا الفيديوهات دي ، عشان يتفرج عليها 50 مليون واحد - رقم حقيقي - لمجرد أنه بيلعب لعبة بس.  دا أولًا. ثانيًا : إيه المشكلة لمّا نعرف الناس إزاي يوصلوا لربنا؟ ، يعني هو لو بطلنا نتناقش في كده الناس هتقوم متقدمة بقى؟  بالعكس ، إصلاح العبادة دا مطلوب شرعي عظيم ، وعلى ما أعتقد أنه مش هينفع حد يوم القيامة أنه ييجي ويلاقي صلاته مش كاملة أو كانت محتاجة تحسين وماحدش قاله عشان مكسوفين من نفسنا.  اعتزي بدينك ، مش كده ، وما تعتبريش مواضيعه تافهة. ثالثًا : الناس في العالم المتقدم برضه بتتكلم في الممثل الفلاني لبس إيه ، وفجأة كله بينزل يشتري نفس الهدوم ، أو لو لعيب مشهور عمل تسريحة تلاقيها في الأبديت بتاع محلات الحلاقة على طول ، فالناس بتقلد أي حد في أي حاجة.  مستكترة علينا نقلد النبي في الأكل باليمين أو بالشمال؟  أهه بنقلد خير من خلق الله تعالى ، وبناخد حسنات ، يعني مصلحة من كل طرف. فآه ، الحاجات دي مش بمنزلة أصول الدين ، بس في نفس الوقت ، مش تافهة ، لأنها بتساوي في ميزان الآخرة : حسنات.